Ætlar að óska eftir rannsókn á upplýsingaleka
Þorgeir Baldursson, stjórnarmaður í Baugi, segist lítið geta tjáð sig um ummæli Davíðs Oddssonar forsætisráðherra um samtal hans og Hreins Loftssonar, stjórnarformanns Baugs, varðandi hugsanlegar mútugreiðslur. Málið sé alfarið á milli Davíðs og Hreins.
Hvað varðar aðgang Fréttablaðsins að fundargerðum og öðrum trúnaðargögnum Baugs segir Þorgeir: "Þarna er algjör trúnaðarbrestur og ég vil að það verði rannsakað hvaðan þessar upplýsingar koma.
Það er náttúrulega óþolandi ef það er einhver leki einhvers staðar þannig að það sé ekki hægt að treysta því að trúnaðargögn fái að vera í friði. Ég sætti mig ekki við að sitja undir þessu því við í stjórninni og aðrir starfsmenn liggjum svosem öll undir grun."
Í fjölmiðlum í gær hélt forsætisráðherra því fram að Hreinn Loftsson hefði lesið yfir umfjöllun Fréttablaðsins áður en hún birtist. "Mér þykir það með ólíkindum ef það er rétt," segir Þorgeir. "Ég verð að játa að mér finnst það mjög ólíklegt en ég rengi það svosem ekki ef menn telja sig vita þetta."
Hann segist því munu fara fram á það á næsta stjórnarfundi að málið verði rannsakað. Ekki sé búið að boða fundinn en til standi að halda hann um leið og stjórnarformaður fyrirtækisins komi aftur til landsins.
Ummæli gripin úr samhengi og stílfærð
Guðfinna Bjarnadóttir, stjórnarmaður í Baugi, segist líta á það sem alvarlegan trúnaðarbrest að Fréttablaðið hafi fengið aðgang að fundargerðum og öðrum gögnum fyrirtækisins enda um trúnaðarmál að ræða. "Í öðru lagi voru ummælin gripin úr samhengi og stílfærð á einhvern veg sem mér hugnaðist alls ekki," segir hún.
Hún segir of snemmt að segja til um hvort hún muni fara fram á rannsókn á því, hvaðan blaðið fékk upplýsingarnar, þar sem stjórn fyrirtækisins hafi ekki hist ennþá. "En það er alveg ljóst að það þarf að gera eitthvað í þessum málum." Hún segir ekki búið að boða formlega til fundar í stjórninni en ljóst sé að hún muni koma saman fljótlega. Fram kemur í viðtali við Jón Ásgeir Jóhannesson, í Morgunblaðinu í dag, að stjórnarfundur verði haldinn næstkomandi fimmtudag.
Guðfinna vill ekkert tjá sig um ummæli Davíðs Oddssonar í fjölmiðlum í gær.
Þorgeir Baldursson, stjórnarmaður í Baugi, segist lítið geta tjáð sig um ummæli Davíðs Oddssonar um samtal hans og Hreins Loftssonar, stjórnarformanns Baugs, varðandi hugsanlegar mútugreiðslur.
Hvað varðar aðgang Fréttablaðsins að fundargerðum og öðrum trúnaðargögnum Baugs segir Þorgeir: "Þarna er algjör trúnaðarbrestur og ég vil að það verði rannsakað hvaðan þessar upplýsingar koma.
Hann segist því munu fara fram á það á næsta stjórnarfundi að málið verði rannsakað.
Guðfinna Bjarnadóttir, stjórnarmaður í Baugi, segist líta á það sem alvarlegan trúnaðarbrest að Fréttablaðið hafi fengið aðgang að fundargerðum og öðrum gögnum fyrirtækisins.
Hún segir of snemmt að segja til um hvort hún muni fara fram á rannsókn á því, hvaðan blaðið fékk upplýsingarnar.